Ǹdzóe biá. Etúgā Ńtondôbə, Dávid. A ngákɔbɔ ai Ǹtondôbə bibúg yā é dzīá dzī, ámōs yā Ńtondôbə a ngákode nyé á mīńzízíŋ míé mísə ai á mɔ́ mə́ Sául. 2Nyé nâ: Madiŋ wa, ǎ Ńtondôbə, ngul dzama 3Ǹtondôbə a nə́ ǹkóm wáma, ndá kɔ̄a dzama ai ǹkode wáma. A nə Zambá wáma, ńkóm yā mākə sɔbɔ étē, eběn dzáma, ekpəlé mədɔ máma, ǹgungúl tísɔn wáma. 4Olugú á bɔ̄ɔ̄ ai nyé ! Mə ngáloe Ǹtondôbə, ńdɔ mə ngádɔ á mīńzízíŋ myáma. 5Miǹkɔ̌l mí áwú mí ngábɔman ma á nyɔ́l á kpág, ndón aswé Bélial e ngákwí ma ńsibiná, 6Məvɔ́d yā tolendǒŋ mə́ ngádíŋan ma á nyɔ́l, məlám mə́ áwú mə́ kɔ̄kɔ̄lán ma ósū. 7Mə ngáloe Ǹtondôbə á miǹdzǔg myáma, mə ngálɔ́ŋ Zāmbá wáma. Ńdɔ a ngáwóg kíŋ dzama êtɔbɔgɔ dzíé, ǹdɔ ǹtad wámā ó ngákə kwí á mə̄lɔ́ móé. 8Ńdɔ́ hḿ sí é ngādzâ fəg ě ngatigidan; tín miǹkǒl é nyaŋaban é dzâ fə fəg éyɔŋ a ngáwóg ólūn. 9Otsídā ó ngákwí nyé á dzwé, ndóan ě ngayón nyē ânyu, ńdɔ mâg mə́ ndóan mə́ ngákáb. 10Ńdɔ a ngávid ebás yób a suzú á sí, afǐd ńkúd á yālá nyē á məkǒl á sí. 11Ńdɔ a ngábɛ́d ékālíg kērúbim á yób a yə́lə́, ǎ ngayəb á məfǎb mə́ évúndu. 12A ngávəŋan díbi asoé díé. Məbúg móé ebə̌m dzíé, díbī mə́ndím, miǹkúd miǹkúd ! 13Miǹkokoe ósū wóé mí koege mətâg ai mâg mə́ ndóan. 14Ńdɔ Ǹtondôbə a ngádib mvám á yōb, Mədaŋ Yóbo a və́ə́ kíŋ; mətâg ai mâg hə ndóan ndóan. 15A tɔlán məkɔ̌ŋ, a túlī bɔ̄ á fyɛ́. A woá fɛ̄lə́fɛs, ǎ ngabwé bɔ̄. 16Ńdɔ́ miǹsie mí máŋ mí ngáyéne, tín sí ē kūlíbán á ngə́ə́ŋ, ai mvám dzoe ǎ Ńtondôbə ai evúndū yā mīḿbōg mí dzwé míe. 17Ńdɔ̄ á yób, a ngálóm ma nɔŋ, a dudú mā á mə̄ndím mə̄nén. 18A kodé ma á mɔ́ mə́ ńkángā ńzízíŋ wáma, á mɔ́ míńzízíŋ myálod ma á ngul. 19Bə́ ngálúman ai ma ámǒs ámalá dáma, hədá ńdɔ Ǹtondôbə a ngábɔ ǹtóndo wáma. 20A ngáfámi ma, a tə́lé ma oyǎb, ńdɔ a ngányii ma amú ā diŋ ma. 21Ǹtondôbə a dúgán ma anə́ sósōō wama a nə́, a yân ai ma ábím ḿfūbán yā mɔ́ máma. 22Amú mə̄ ngányie məzěn mə́ Ńtondôbə, təge búg mətǐŋ máán bía Zambá wama.